text: Du kender ham ikke - men du kender hans billeder
  10 maj 2017 kl. 15.09
  Det er måske ikke alle, der kender Arne Prip. Men hans vejrbilleder vises ofte på TV 2.
  Arne Prip er 67 år og på pension, men han keder sig ikke i Nordals, hvor han bor.
  Arne Prip, pensionist og fotograf: "Der er så mange ældre og folk på hospitaler, der ikke kan komme ud at nyde naturen. Det vil jeg gerne dele med dem"
  Han elsker at tage billeder, og det hele startede med en gave han fik, da han stoppede på sit arbejde ved Danfoss.
  - Det startede, da jeg kom på efterløn. Jeg fik et digitalkamera af mine venner, men det med at fotografere havde aldrig rigtig sagt mig noget, så det kom ned at ligge i skuffen det første år, fortæller Arne Prip til TV SYD.
  Men da et år var gået blev Arne nysgerrig.
  - Jeg synes, at det var synd, at de havde givet mig et kamera jeg aldrig brugte. Så jeg tænkte, at det alligevel kunne være, at jeg skulle tage det med på tur. Måske var det ikke så ringe endda.
  Arne Prip er nemlig glad for lange gåture, og nu kom kameraet med på hans eventyr.
  - Jeg går ture hver dag og tog så mit kamera med. Det var ikke de bedste billeder jeg kom hjem med, men det var da en start.
  Arne fik hurtigt fornemmelsen for at fotografere.
  - Efterhånden fik jeg taget nogle billeder, som jeg egentlig var meget tilfreds med. Så jeg sendte nogle af dem ind til TV 2. Jeg havde set, at de ofte viser seernes vejrbilleder, så jeg tænkte, at det de måske kunne bruge nogle af mine.
  Pludselig begyndte Arnes billeder at dukke op på TV 2. Faktisk i så stor stil, at Arne slet ikke har tal på, hvor mange billeder han har haft vist på kanalen efterhånden. Arne får ingen penge for det, men det er også noget helt andet, der driver motivationen.  
  - Der er så mange ældre og folk på hospitaler, der ikke kan komme ud at nyde naturen. Det vil jeg gerne dele med dem.
  Det afhænger af vejret, hvor mange billeder Arne tager på en dag. Men det er ikke unormalt, at der er 250 til 300 skud i kassen sidst på formiddagen.
  Når Arne bliver spurgt om, hvad hans yndlings motiv er, holder han en kort tænkepause.
  - Det er et rigtig godt spørgsmål, svarer Arne overvejende, men kommer så i tanke om noget, der alligevel er helt særlig for ham.
  - Jeg kan godt lide gamle bindingshuse. Og så har jeg lidt en dille med spejlbilleder i vandpytter og søer.
  Du kan komme med på en af Arne Prips flotte ture på TV SYD kl. 19.30.
  